Skryf jou verhaal in vir Woordfees se bundel | Netwerk24
02 Augustus 2021 16:51
Skrywers kan nou die penne opneem en hul kortverhale instuur vir die sewende US Woordfees-kortverhaalbundel. Al die vorige bundels is baie goed deur skrywers en die leserspubliek ondersteun en gunstig deur kritici ontvang. Die bundels sal in die komende jare dien as 'n dokument van die tydsgees waarin veral Afrikaanssprekende Suid-Afrikaners hulself tans bevind, lui 'n verklaring van die fees.
Die prysgeld, geborg deur Du Toitskloof Wyne, beloop R30 000 vir die skrywer van die wenverhaal.
Die res van die skrywers wie se verhale in die bundel opgeneem word, sal elkeen R5 000 ontvang, met Du Toitskloof Wyne wat ook 'n bydrae tot die prysgeld maak.
Die name van skrywers wie se verhale vir die bundel gekies word, sal in November vanjaar in die media bekend gemaak word. Die wenverhaal sal eers in 2022, tydens die bekendstelling van die bundel, aangekondig word.
Die publikasie van die 2021 Toyota US Woordfeeskortverhaalbundel is vanjaar saam met die fees uitgestel. Dié bundel, met die feestema Iets anders as titel, sal in Oktober op die Toyota US Woordfees TV-opwipkanaal bekend gestel word. Die 2021-wenner sal ook by die geleentheid aangekondig word.
'n Maksimum van 25 verhale sal vir die bundel gekies word. Die sluitingsdatum vir inskrywings is om 17:00 op 30 September 2021.
Die aanlyn inskrywingsvorm en meer besonderhede is op die webtuiste te kry. Klik op kortverhaal-kompetisie.